Author: agenda0
Company: agenda

Predkladacia správa

Uznesením vlády Slovenskej republiky k auditu súladu činností a financovania ústredných orgánov štátnej správy a organizácií v ich pôsobnosti č. 694 z 30. augusta 2000 bod C.41. bola uložená   úloha   pre   ministerku  financií  v spolupráci  s  podpredsedom  vlády SR I. Miklošom do 
31. januára 2001 predložiť na rokovanie vlády návrh opatrení v oblasti zhodnocovania majetku štátu v správe organizácií realizujúcich „trhové aktivity“ v súlade s dokumentom Audit.

	Táto úloha sa tematicky dotýkala rovnakého problému ako v bode C.35. cit. uznesenia, ktorá ukladá predložiť na rokovanie vlády návrh opatrení v oblasti zavedenia nákladových cenových kalkulácií pri všetkých trhových tovaroch a službách poskytovaných orgánmi štátnej správy v súlade s dokumentom Audit. S cieľom zabezpečiť optimálne riešenie uvedených úloh prebiehali a prebiehajú pracovné konzultácie medzi zástupcami podpredsedu vlády SR pre ekonomiku a zástupcami Ministerstva financií Slovenskej republiky. Okrem postupného riešenia vecných problémov výsledkom týchto konzultácií bol aj návrh na upresnenie znenia úlohy C.41.  a po predchádzajúcom rokovaní s Ministerstvom hospodárstva Slovenskej republiky dohodla sa spolupráca tohto ministerstva pri riešení uvedenej úlohy. Vláda Slovenskej republiky uznesením č. 298 z 4. apríla 2001 k analýze napĺňania bodov C.5., C.7., C.8., C.10., C.13. a C.50. uznesenia vlády SR č. 694/2000 k auditu súladu činností a financovania ústredných orgánov štátnej správy a organizácií v ich pôsobnosti, bodu B.2 uznesenia vlády SR č. 1067/2000, bodu C.1. uznesenia vlády SR č. 1108/2000 a návrhu ďalšieho postupu uložila ministerke financií v bode C.11. a C.12 .

-	v spolupráci s podpredsedom vlády SR I. Miklošom, ministrami a predsedami ostatných ústredných orgánov štátnej správy vypracovať zoznam organizácií v ich zakladateľskej alebo zriaďovateľskej pôsobnosti, ktoré realizujú trhové aktivity,

-	v spolupráci s ministrom hospodárstva a podpredsedom vlády SR I. Miklošom pripraviť návrh opatrení na zhodnocovanie majetku obchodných spoločností, ktorých jediným zakladateľom je štát a majetku štátu v správe štátnych podnikov a iných štátnych organizácií realizujúcich trhové aktivity.

Na základe predložených zoznamov z príslušných rezortov (ministerstiev a ostatných ústredných orgánov štátnej správy) o organizáciách v ich zriaďovateľskej alebo zakladateľskej pôsobnosti, ktoré realizujú trhové aktivity, Ministerstvo financií Slovenskej republiky vypracovalo  zoznam týchto organizácií. Pre informáciu v prílohe materiálu je priložený „Zoznam organizácií realizujúcich trhové aktivity“, ktorý obsahuje údaje len o štátnych podnikoch, spoločnostiach s ručením obmedzeným a o akciových spoločnostiach.  Zoznam nezahrňuje štátne rozpočtové a štátne príspevkové organizácie. Na základe prebiehajúcich rokovaní medzi podpredsedom vlády SR pre ekonomiku a ministerkou financií, zhodnocovanie majetku štátnych rozpočtových a štátnych príspevkových organizácií bude predmetom riešenia úlohy definovanej v bode C.35 uznesenia vlády SR č. 694 z 30.8.2000 k Auditu.

Pre realizáciu uvedenej úlohy bola vytvorená pracovná skupina zložená zo zástupcov Ministerstva financií Slovenskej republiky, Ministerstva hospodárstva Slovenskej republiky a zástupcu podpredsedu vlády SR pre ekonomiku. Členovia pracovnej skupiny vzájomne úzko   spolupracovali a konzultovali vecné problémy danej úlohy. V procese riešenia tejto úlohy vyvstal 

celý rad otvorených problémov, ktoré bolo nevyhnutné prerokovať s ostatnými ministerstvami ako zakladateľmi štátnych podnikov a vzhľadom na zámer riešiť zhodnocovanie majetku štátu legislatívnymi úpravami patriacimi do pôsobnosti Ministerstva spravodlivosti Slovenskej republiky a Ministerstva pre správu a privatizáciu národného majetku Slovenskej republiky aj s týmito rezortami.

Pripravovaný návrh opatrení riešiť zhodnocovanie majetku štátu legislatívnymi úpravami je potrebné posúdiť aj z hľadiska potreby zjednocovania a implementácie právneho systému Slovenskej republiky v tejto oblasti s právom štátov Európskej únie. Z uvedeného dôvodu pracovná skupina zložená zo zástupcov Úradu vlády Slovenskej republiky, Ministerstva financií Slovenskej republiky a Ministerstva hospodárstva Slovenskej republiky bola doplnená aj o zástupcov Ministerstva spravodlivosti Slovenskej republiky, Ministerstva pre správu a privatizáciu národného majetku Slovenskej republiky, Ministerstva dopravy, pôšt a telekomunikácií Slovenskej republiky, Ministerstva pôdohospodárstva Slovenskej republiky, Ministerstva životného prostredia Slovenskej republiky, Ministerstva výstavby a regionálneho rozvoja Slovenskej republiky, Úradu pre normalizáciu, metrológiu a skúšobníctvo Slovenskej republiky a Správy štátnych hmotných rezerv Slovenskej republiky. Uskutočnili sa dve pracovné rokovania doplnenej pracovnej skupiny, a to dňa 7.9.2001 a 25.9.2001.

Pred predložením Návrhu opatrení do medzirezortného pripomienkového konania v súlade s uznesením vlády Slovenskej republiky č. 694 z 30.8.2001 k Auditu súladu činností a financovania ústredných orgánov štátnej správy a organizácií v ich pôsobnosti bod C.1 bol predložený na zaujatie stanoviska podpredsedovi vlády pre ekonomiku.

Následne návrh opatrení bol predložený do medzirezortného pripomienkového konania. Vyhodnotenie medzirezortného pripomienkového konania tvorí osobitnú prílohu.

Vzhľadom na predložené vyjadrenia a stanoviská príslušných ministrov a predsedov ústredných orgánov štátnej správy k týmto materiálom, predkladáme  „Návrh opatrení“  v dvoch alternatívach. Súčasťou materiálu je zoznam organizácií realizujúcich trhové aktivity (príloha 1). 

Návrh opatrení v obidvoch alternatívach na zhodnocovanie majetku štátu obchodných spoločností, ktorých jediným zakladateľom je štát a majetku štátu v správe štátnych podnikov a iných štátnych organizácií realizujúcich trhové aktivity nepredpokladá dopad na štátny rozpočet.